text: 張文熙，字燦衡，號孕白，北直隸河間府景州人，是一名明朝政治人物。生平.祖張守用，代州大使。父應豸，庠生。文熙登萬曆四十年，擢拜浙江道監察御史，奉命巡南直隸，執法不撓，還稽察光祿，晉太僕寺卿。所至裁冗抑濫，初馬政廢而買俵之議起，積弊日久，累盡歸民，每解一馬費輒數倍，解戶往往多破產。額設鹽引向有一定章程，至是改為坐派，按丁散食，嘗一丁而派數丁之鹽，商丁大困。時朝廷宵小用事，上下容忍為奸，侵奪無藝，而景尤被害。文熙既謝言責，不敢引桑梓嫌，侃侃持正論，卒汰解費什之五六，減改派者半。白蓮妖人倡亂山左，武邑盜群掠景西，聲言為援，景倉卒間勢甚岌岌。先是五日曹銓部思誠以艱歸裡，聞變扶柩入州城，議戰守備，思誠固度東援師且至，與文熙亟馳書監軍，請便道得專討賊。師至，群盜殲焉。文熙以與時不合歸裡，後築室郊外，扃戶兀坐，陳古今經史圖籍，朝夕吟詠披覽，門生故吏罕得見者。母老，曲盡色養。遇歲歉，歲發餘廩賑貧乏。卒年五十。所著有《如是言》、《平情錄》，崇祀鄉賢，學者稱為雪菴先生。侄子張國樞，崇禎十三年庚辰科進士。
metadata: erhwenkuo/wikipedia-zhtw
metadata: 張文熙 (萬曆癸丑進士)
metadata: https://zh.wikipedia.org/wiki?curid=7416556